SKRIFTLIG FORESPØRGSEL E-3544/01

af Cristiana Muscardini (UEN) til Rådet

(8. januar 2002)

Om: Organisationsplan for den islamiske fundamentalisme i Somalia

Fra interne kilder i den autonome Puntland-region i Somalia har forespørgeren modtaget en liste over personer, der anses for at være medlemmer af de fundamentalistiske organisationer al-Ittihad og al-Islah, der af den amerikanske regering og andre vestlige regeringer betragtes som terrororganisationer. Man kunne ud fra denne liste med rimelighed forestille sig en tilknytning til den somaliske overgangsregering (TNG).

Dette dokument viser sammen med den allerede indtrufne fastfrysning af bankkonti tilhørende det somaliske økonomisk-finansielle netværk al-Baraakat klart nødvendigheden af at opklare situationen i Somalia og de eventuelle forbindelser mellem den nationale overgangsregering og de mest yderligtgående organisationer inden for den islamiske fundamentalisme i Somalia.

Institutionerne har hidtil ikke givet noget svar, men informationerne i den internationale presse har bekræftet alvoren og velbegrundetheden af de af forespørgeren anførte oplysninger. Medierne i hele verden bekræfter, at Somalia kan være blandt de næste mål for bekæmpelsen af terrorismen.

Vil Rådet på baggrund af ovennævnte oplyse, om:

- det via medlemsstaternes efterretningsvæsener kan kontrollere rigtigheden af dokumentets indhold og svare forespørgeren og offentligheden hurtigt?

- det allerede havde kendskab hertil, og hvilke foranstaltninger det i givet fald allerede har truffet?

- de regeringer, som er involveret i bekæmpelsen af terrorismen i Afghanistan, har indset, hvor farlig situationen i Somalia er?

- man er ved at undersøge muligheden af indgreb til støtte for den somaliske opposition mod den nuværende regering? Denne opposition har i længere tid været involveret i bekæmpelsen af terrorismen i sit eget land og kæmper for oprettelsen af en national enhedsregering med henblik på etableringen af en forbundsstat.

Svar

(13. maj 2002)

Da Rådet ikke er i besiddelse af det dokument, som det ærede parlamentsmedlem henviser til, er det ikke i stand til at besvare de spørgsmål, som medlemmet stiller i forbindelse med dokumentet.

Rådet er i færd med at vurdere tredjelandenes, herunder Somalias, tilsagn og samarbejde i forbindelse med bekæmpelsen af terrorisme, bl.a. på baggrund af rapporter fra EU's missionschefer.

EU gav udtryk for sin holdning til Somalia og den nuværende regering i erklæringer af 25. august 2000, 8. september 2000 og 10. august 2001. I disse erklæringer opfordrede EU myndighederne i Somaliland og Puntland til at etablere konstruktive forbindelser med de institutioner, som Arta-processen har resulteret i, og opfordrede den fremtidige overgangsregering til så snart som muligt at etablere en konstruktiv dialog med ovennævnte myndigheder med henblik på at genskabe den nationale enhed under fredelige former og under hensyntagen til de opnåede resultater med hensyn til stabilitet.

I overensstemmelse med denne holdning udstedte EU den 1. februar 2002 en erklæring i anledning af Den Mellemstatslige Organisation for Udvikling IGAD's 9. topmøde den 11. januar 2002 i Khartoum, hvori der gives udtryk for tilfredshed med den resolution om Somalia, der blev vedtaget på rette tidspunkt, og de henstillinger, der findes heri. EU så navnlig med tilfredshed på IGAD's henstilling, der appellerer til den nationale overgangsregering (TNG) og alle andre parter om at forpligte sig til at bekæmpe alle former for terrorisme, og på IGAD's opfordring til samarbejde mellem de tre frontlinjestater (Kenya, Etiopien og Djibouti), som giver håb om, at der vil blive sat fornyet gang i freds- og forsoningsprocessen. EU opfordrede desuden alle parter til at lægge deres uoverensstemmelser til side og deltage i den dialog, som IGAD har formidlet, uden forudgående betingelser og med reel vilje til at udvide og supplere den nationale forsoningsproces, og understregede, at det er rede til at undersøge, hvordan man kan støtte IGAD's bestræbelser.